મૂળ જુનાગઢના વૈષ્ણવ વણિક દીપક શાહના ૩૨ વર્ષના ભત્રીજા સચિન શાહે ‘મિડ-ડે’ને જણાવ્યું હતું કે ‘મારા કાકા ૨૦ એપ્રિલે ઘરેથી ફરવા માટે નીકળ્યા બાદ અચાનક લાપતા થઈ ગયા છે. અમે સંયુક્ત પરિવારમાં રહીએ છીએ. મારા પપ્પા કીર્તિભાઈને અકસ્માત થયો હોવાથી તેમના ખબર પૂછવા સગાંસંબધીઓ આવી રહ્યાં હતાં એ સમયે સાંજે પાંચ વાગ્યે તેઓ ઘરેથી નીકળ્યા હતા. તેઓ નજીકમાં ઘણી વખત આંટો મારવા જાય છે. તેમની પાસે મોબાઇલ નથી કે તેમના ખિસ્સામાં પૈસા પણ નથી. તેમને સ્મરણની તકલીફ હોવાને કારણે ઘરનું ઍડ્રેસ પણ યાદ નથી રહેતું. અનેક વાર તેઓ પોતાનું નામ પણ ભૂલી જાય છે. છેલ્લા ચાર દિવસથી સતત તેમને શોધવાના દરેક પ્રકારના પ્રયત્ન અમે કરી રહ્યા છીએ. વહેલી તકે મારા કાકા સહીસલામત અમને પાછા મળી જાય એ જ ભગવાનને પ્રાર્થના છે.’